[{"text_idx": "#000001", "text": "Aita\u0308h, Rahva Raamat, raamatu eest!"}, {"text_idx": "#000002", "text": "Instagram armastab ilusaid raamatuid, misto\u0303ttu ma ei suuda kokku lugeda, mitu korda Silvia Moreno-Garcia \"Mehhiko o\u0303udusjutt\" mul silme eest la\u0308bi on ka\u0308inud. Muidugi tekkis huvi, seda enam, et ma ei ma\u0308letagi u\u0308htki teist loetud raamatut, mille tegevus Mehhikos toimuks. O\u0303uduslood satuvad mulle u\u0308ldse harva ka\u0308tte."}, {"text_idx": "#000003", "text": "Kui muinasjutus on pojad need, kelle isa kodust u\u0308lesandega teele saadab, siis o\u0303udusjutus on see roll tu\u0308trel. Noemi on u\u0308les kasvanud Mexico City keset ku\u0308llust. Nagu privilegeeritud noortele ikka, meeldivad talle su\u0308u\u0308tu flirt, uhked ro\u0303ivad ja suured peod. Nende ko\u0303rval on naise suureks kireks u\u0308likool. Ta ei ole sugugi valmis mehele minema, nagu 1950. aastatel tavapa\u0308rane oleks. Kui isa palub, et ta la\u0308heks vaatama oma no\u0303bu, kes saatis perekonnale hullumeelse kirja, ei saa tu\u0308tar a\u0308ra o\u0308elda, eriti kui vastutasuks lubatakse tal o\u0303pinguid ja\u0308tkata. Catalina abiellus hiljuti inglise aadlikuga, kel pole hinge taga midagi peale Doyle'i suguvo\u0303sa nime ja laguneva ha\u0308a\u0308rberi. Noemi pakib oma ilusad kleidid kohvrisse ning asub kaugesse maakolkasse teele. Saabudes to\u0303deb ta, et vanas majas su\u0308nnib kahtlemata midagi veidrat ja ta ei saa lahkuda, enne kui va\u0308lja selgitab, mis talle ra\u0308a\u0308kimata ja\u0308etakse."}, {"text_idx": "#000005", "text": "Kahjuks ei na\u0308inud ma selles raamatus Mehhikot. Kuigi u\u0308ks ja teine detail oli mehhikopa\u0308rane, siis mul olid ikka silme ees udused Inglismaa no\u0303mmed. Doyle'ide perekond on la\u0308bi ja lo\u0303hki inglased ning nende suguvo\u0303sa kodu on ta\u0308pipealt nende na\u0308gu. Oli ku\u0308ll viiteid valge rassi u\u0308lemvo\u0303imule ja suurele revolutsioonile, aga see ko\u0303ik on u\u0308ldine ha\u0308gus jutt, mis eeldab, et lugeja on nende su\u0308ndmustega juba kursis. Tegevus oleks sama ha\u0308sti vo\u0303inud toimuda u\u0308ksko\u0303ik kus ja see poleks midagi muutnud. Ma ei saanud Mehhiko kohta mitte midagi uut teada."}, {"text_idx": "#000006", "text": "Ko\u0303ige kummalisem oli see, et Catalina, keda Noemi pa\u0308a\u0308stma tuleb, ma\u0308ngib kogu loos minimaalset rolli. Vabandusega, et too peab kosuma, ei lasta neiul no\u0303bu eriti na\u0308ha. Niisiis veedab Noemi aega majas ja la\u0308hiu\u0308mbruses ringi konnates. Tema motiiv on mu\u0308steeriumi lahendamine, mitte Catalina aitamine. Esialgu ei tundu infokillud, mida ta u\u0308les korjab, kuidagi omavahel klappivat. Kulub kaua aega ja ilusaid kleite, kuni seoseniidistik va\u0308lja tuleb. Kusjuures mo\u0303ni detail ja\u0308i mulle lo\u0303puni segaseks. Esiteks la\u0308ks must mo\u0308o\u0308da, kuidas Doyle'id selle koopa ja preestrini u\u0308ldse jo\u0303udsid, ja teiseks Howardi esimeste naiste teema. Kui u\u0308hest ku\u0308ljest na\u0308idatakse Noemit tugeva ja iseseisva naisena, siis peab ta ikka toetuma mehele, keda ma isiklikult lo\u0303puni po\u0303rmugi ei usaldanud."}, {"text_idx": "#000007", "text": "To\u0303elist o\u0303udu romaan minus ku\u0308ll ei tekitanud, pigem oli see tu\u0308lgastavate detailidega mu\u0308steerium. Selles oli stseene, millele ma pikalt mo\u0303elda ei soovi, aga u\u0308kski neist ei tulnud mu unena\u0308gudesse kummitama. Hoiatuseks - rohkelt seeni ja hallitust, ro\u0303vedad kehavedelikud, ja\u0308lgid (vana)mehed."}, {"text_idx": "#000008", "text": "Kui algus on justkui tuttav lugu, siis lo\u0303pp kisub ta\u0308itsa po\u0308o\u0308raseks. Kas selline lahendus meeldib vo\u0303i mitte, on juba ta\u0308iesti maitse asi. Mulle see tavapa\u0308rasest ko\u0303rvale kaldumine istus. Igal juhul on \"Mehhiko o\u0303udusjutt\" raamat, mida soovitan lugeda, kui ka sul on vahepeal tunne, et loed sama lugu u\u0308ha uuesti ja uuesti."}]